**Кхеторан кехат**

**Нохчийн литература –** юккъарчу классийн предметашна юккъехь коьртачарах цхьаъ ю. Нохчийн матто санна, цо а 1амадо бер шера а, нийса а яздан, аьтто бо юкъара кхиарехь а, г1иллакх-оьздангаллин мехаллаш т1ехь кхиош а. Х1окху предметехь кхиамаш бахаро таро ло берана юккъарчу школан вукху предметашца ларош деша.

**Юккъарчу школехь х1ара предмет 1амор т1ехьажийна хир ду х1окху 1алашонашка кхачарна:**

* кхетаме, нийса, шера къастош еша;
* ша йоьшучу текстан а, цуьнан чулацамца йолу шен юкъаметтиг а билгалйоккхуш болчу къастош ешаран коьртачу г1ирсех (соцунг1а, интонаци, маь1нин тохар, ешаран чехкалла) пайда а оьцуш, еша;
* дешаран книгин чулацамах кхиар, шенна справочни аппаратах пайда эца хаар (т1етовжар, корта, абзацаш и д1. кх. а.);
* исбаьхьаллин - кхоллараллин а, х1ума довзаран а хьуьнарш шегахь кхиор, исбаьхьаллин произведенино шена бина т1е1аткъам шен синхаамашца бовзийтар;
* дешан исбаьхьалле йолу эстетически юкъаметтиг кхиор;
* исбаьхьаллин текстан г1ирсашца синъоьздангаллин мехаллаш юккъарчу классийн дешархошкахь кхиор;
* дика а, вуо а къасто хууш, кхидолчу къаьмнашка лерам болуш кхиор.

Юккъарчу школехь литературни ешаран коьрта 1алашо - иза шена оьшшу книга харжа хаарца а, и кхеташ ешарца а ша-шен терго яран дешар карадерзоран хьуьнарш шегахь кхиор ю. Цу г1уллакхана ох1ла хилар билгалдолу ешначух кхеташ, дика еша хаарехь, книгаш йовзарехь а, шенна харжа хаарехь а, шен синъоьздангалла лакхаяккхарехь книга оьшуш хиларх кхетам кхиъна хиларехь а.

Халкъан дахарехь мехала хазна ю ненан мотт, барта кхолларалла, исбаьхьаллин литература. Боккха никъ бу церан адамийн кхетам кхиорехь. Б1ешерашкахь адамашна юкъахь кхиъна г1иллакх – оьздангалла, беркате ламасташ, халкъан кхетам а, ойла а ю цаьрца. Ненан меттан литература шен чулацамца, исбаьхьаллин хормица дешархойн кхе кхетамна герга ю. Хууш ма – хиллара, кегийрхойн г1иллакх – оьздангалла кхиар юьхьанца къоман г1иллакхашца, ламасташца кхочуш хуьлу. Исбаьхьаллин дашо г1о до дешархой къоман эхь – бехкаца а, кхучу къаьмнийн культура лоруш а кхиорехь.

Исбаьхьаллин литература, шен ша – тайпана башхаллаш бахьнехь, 1аламат мехала ю дешархойн кхетам кхиорехь.Бакъйолу исбаьхьаллин произведени адамийн ойлане кхаьчна ца 1аш, синхаамашка а кхочу. Синхаамашкахула болу 1аткъам ч1ог1а а, лар юьтуш а хуьлу.

Исбаьхьаллин дашо дахаре безам кхуллу. Дешархой ойланаш стамъяр, церан синхаамаш ирбар, гинчух, лайначух лаьцна хецца д1адийца хаар кхиадо, сийлахь лоруш, сийсазчунна дуьхьал къийсам латторан ойла йолуш, къинхьегаман адамашка лерам болуш, кхечу къаьмнашца доттаг1аллин уьйраш йолуш кхиабо дешархой литература хьоьхуш.

Шен Даймохк 1алашбаран ойла йолуш, къомана юкъахь сийлахь дерг сийлахь лоруш, сийсазчунна дуьхьал къийсам латтор ойла йолуш, къинхьегаман адамашка лерам болуш, кхечу къаьмнашца доттаг1аллин уьйраш йолуш кхиабо дешархой литература хьоьхуш.

Т1аьххьарчу иттех шарахь вайн махкахь лаьттинчу юкъараллин хьелаша, ваьштта шозза т1ебеанчу т1амо инзаре даккхий зенаш дина вайн халкъана: эзарнаш адамаш дайина, г1аланаш, ярташ йохийна, къоман курьтура кхиаран кхерчаш х1аллакдина. Вешан мохк юха ц1инбаран, къоман культура кхиоран 1алашо ю вайна хьалха лаьтташ. Дайн ламасташца, къоман г1иллакх – оьздангаллица, иман долуш хилийтарна т1е а хьажийца кхион деза т1екхуьу чкъор.

Предмет 1аморца доьзна долу жам1аш.

Нохчийн литература 1амочаьргахь хила деза личностни

жам1аш:

* Россин юкъара этнически а, граждански а цхьааллаш кхиор, вуьшта аьлча
* ша муьлхачу къоман векал ву а, Россин пачхьалкхан гражданин ша хилар а кхетор; юкъара российски а, граждански а, нохчийн г1иллакх-оьздангаллин а мехаллаш шегахь кхиор;
* исбаьхьаллин произведенийн буха т1ехь шегахь адамаллин а, демократически а мехаллаш кхиор;
* шен къоман культурех, бусулба динах а долу хаарш хилар, кхечу къаьмнех а, церан культурех, динах лаьцнарг а девзаш хилар; кхечу къаьмнийн культуре а, динца доьзначу ламасташка а ларам шегахь хилийтар;
* шен къоман г1иллакхаш а девзаш, кхечу къаьмнашца а г1иллакхашца а, динца а йоьзна йолу юкъаметтигаш ларъян хаар;
* доьзалан ламасташка тергаме хила везар шегахь кхиор,
* 1алам лардан а, шен а, нехан а могушалла ларъян езарх кхеташ хилар;
* таханлерчу дуьненахь вахаран 1алашонца шен амал кхиор; шен нийсархошца а, баккхийчаьрца а девне ца вуьйлуш, машаре ваха болу лаам шегахь кхиор;
* дешархочун социальни декхарш карадерзор; дешаре лаам кхиор; дешар шена оьшуш хиларх кхетар;
* къоман а, кхийолу а литература ешарца синъоьзданагаллин мехаллаш а, эстетически синхаамаш шегахь кхиор.

Литературни ешар 1амочаьргахь хила деза метапредметни жам1аш:

* дешаран 1алашонех а, декхарех а кхеташ хилар, кхоллараллин кепара хьесапаш кхочушдар;
* шена хьалха х1оттийнчу декхаре хьаьжжина, дешаран декъехула билгалдан леринарг къасто а, цуьнан мах хадо а, и кхочушдархьама эвсаре некъ харжа а хаар;
* ша баьхначу кхиамийн бахьанех кхеташ хилар шегахь кхиор (ткъа иштта цададаларан бахьанех а, иза лазаме ца долуьйтуш т1еэца хууш а хилар;
* коммуникативни а, х1ума довзаран а декхарш кхочушдаран 1алашонца меттан г1ирсех пайда эцар;
* дечун логически кепаш (дустар, анализ, юкъара маь1на дар) караерзор;
* кхечу къаьмнийн нийсархошца цхьаьна дечу г1уллакхашкахь юкъара 1алашонаш билгалъяр, хьан, х1ун дийрду къастор, цаьрца цхьаьна тергам латтор, ша а, вукхара а дечун цхьанакепара мах хадор;
* девне ца дерзош, 1оттаме дерш д1адерзор, ларамца т1еэцар кхечу къомах волчун амалехь дерг;
* базови предметийн кхетамаш, кхечу предметашца боьзна кхетамаш а караберзор, шен предметца уьш буозар.

Литературни ешар 1амочаьргахь хила деза предметаца доьзна долу жам1аш:

* къоман а, дуьненан а, культурийн хилам а, синъоьздангаллин мехаллаш, ламасташ лардаран а, кхид1а а д1акховдоран г1ирс санна литературех кхетар;
* ша-шен кхиарехь ешаран мах лакхара хиларх кхетар; виллина йоьшуш хила везаш хилар болу лаам шегахь кхиор;
* дуьненах а, къоман исторех а, культурех а болу кхетамаш кхиор;
* юьхьанцара г1иллакх-оьздангалла кхиорехь литературо д1алоцу меттиг къасто а, дика а, вуо а х1ун ду хууш хилар;
* х1унда еша еза бохучух кхеташ хилар, цу декъехь тайп-тайпанчу ешарх пайда эцар;
* дешаран а, 1илманан кхетаме, исбаьхьаллин тексташ ладог1арца т1еэца а, кхеташ еша а, цхьанатайпана царах кхета а хууш хилар;
* стихотворенин кепехь йолу тексташ къастош ешаран юьхьанцара хаарш карадерзор;
* прозаически исбаьхьаллин произведенеш юха схьайийца а, церан чулацамах долчу хаттаршна жоьпаш дала а, ешначу дешаран, 1илманан кхетаме, исбаьхьаллин текстийн бахьанин-т1аьхьалонийн з1енаш къасто а хаар карадерзор;
* меттан бакъонаш а ларъеш, йозанехь а, барта а доцца дийцарш х1итто хаар карадерзор;
* хьайца къамел деш волчуьнга а ладог1а а, цо дуьйцучуьнца реза вацахь а, делил далорца айхьа бохург т1еч1аг1дан а, г1иллакхехь вистхила а, диалог д1аяхьа а хаар карадерзор;
* исбаьхьаллин текстийн башхаллийн дуьхе а кхуьуш, дешаран, 1илманан, исбаьхьаллин тексташ вовшех къасто хаар;
* ешначу исбаьхьаллин, 1илманан, дешаран текстийн теманах, коьртачу маь1нах кхеташ хилар; исбаьхьаллин текстехь балийна меттан исбаьхьаллин г1ирсаш ган а, яздархочо мича 1алашонца уьш юкъа балийна а хаар;
* ша ешначу исбаьхьаллин произведенин мах хадо а, цунах лаьцна шена хетарг ала а хаар;
* ешначу текстехь йолу синъоьздангаллин мехаллаш йовзийта а, уьш шегахь кхио а хаар;
* оьрсийн а, нохчийн а исбаьхьаллин произведенийн персонажаш (дакъалацархой) вовшашца буста а, церан амалехь, г1уллакхашкахь цхьаьна дог1ург схьа а лохуш, царна харакатеристика яла а, цаьрга шен болу хьежам гайта а хаар;
* шена хаза хета книга шенна схьахаржа а, т1ебузучу хаамийн справочни хьостанех пайда эца а хаар;

**V- IX классийн программиийн х1оттам а, чулацам а.**

Дешаран планехь х1окху предмето д1алоцу меттиг.

**Белхан программа лерина 340 сахьтана шарахь, кIирнах 2 сахьт, 5 - 8 – чу классашкахь 35 белхан кIира, 9 – чу классашкахь 34 белхан к1ира.**

Юккъарчу ишколехь х1ара предмет 1амо билгалдинарг 340 сахьт ду:

5 **- чу классехь** - 70 сахьт, кIирнах 2 сахьт, 35 белхан кIира;

6 - **чу классехь** - 70 сахьт, кIирнах 2 сахьт, 35 белхан кIира;

7 **- чу классехь** - 70 сахьт, кIирнах 2 сахьт, 35 белхан кIира;

8 **- чу классехь** - 70 сахьт, кIирнах 2 сахьт, 35 белхан кIира.

9 **- чу классехь** - 68 сахьт, кIирнах 2 сахьт, 34 белхан кIира.

Нохчийн литература (ша предмет йолуш) школехь 1амо йолайо V классехь. Юьхьанцарчу классашкахь дешаран урокашкахь кхолладеллачу хааршна т1е а тевжаш д1ахьо литература хьехар. Хакъан барта кхоллараллин а, исбаьхьаллин литературан а тоьлла произведенеш ю программийна юкъаяхийтинарш. Шайн чулацамах, маь1нех дешархой кхетар болуш, церан хенаца, хааршца йог1уш ю уьш. Цара таро лур ю дешархой г1иллакх долуш, Даймохк беза а, ларба а, хьаналчу къинхьегамехь дакъалаца а кийча болууш, кхидолчу къаьмнашка лерам болуш кхетош - кхион.

V – VI чу классийн программаш коьрта коьртадолчунна проблемно – тематически принцип ларъеш х1иттийна. Цуьнца дог1уш х1окху кепара бу церан х1оттам: кхузахь 1амо билгалйина хакъан барта кхоллараллин произведенеш, аьлча а, тайп – тайпана туьйранаш (халъан барта туьйранаш а, яздархоша кхоьллина туьйранаш а), наьртех долу дийцарш, иллеш, кицанаш, х1етал - металш, нохчийн тоьллачу яздархойн исбаьхьаллин произведенеш а.

К1орггера чулацам а болуш, тайп – тайпанчу жанрашкахь произведенеш ю программашна юкъаяхийтинарш. Уьш 1амош ненан метан хазаллина, произведенин исбаьхьаллина, адаман хьекъална, оьздачу сатийсамашна т1ебахийти беза хьехархочо дешархойн тидам.

V – чу классийн программашна юкъаялийна дешархошна ц1ахь еша магийна йолу произведенеш а.

VII – VIII классашкахь 1амош йолу материал д1анисъяр мелла а хенан рожехь, хронологица дог1уш нисдина.Яздархойн произведенеш 1амайо уьш язйинчу хенахь уьйр тосуш. Произведенехь гойтучу хиламех а, заманах а лаьцна дуьйцуш дешархойн таро хир ю х1етахьлера халкъан юкъараллин дахар довза.

«Нохчийн литература» предмето чулоцу х1ара дакъош: дешархочун «Ешарца доьзна г1уллакх», «Исбаьхьаллин текстийн буха т1ехь долу дешархойн кхоллараллийн г1уллакх», «Берийн ешаран гуо» яздархойн ц1ерш а йовзуьйтуш, дешархошна кху предметехула евзар йолу ерриге а произведенеш, хуьлийла уьш дийнна произведенеш я церан дакъош. Программи юкъа дог1у иштта кхидолу дакъош а: «Литературоведчески пропедевтика», «Библиографически культура», «Къамелан кепашца доьзна долу г1уллакхаш». Боккха тидам т1ебахийтина нохчийн матте ладог1ар декъана а. «Ешар» ц1е йолчу декъехь къаьсттина тидам т1е бахийтина къастош ешарна. Юьхьанцарчу классашкахь нийса а, шера а ешарехь карадирзинчу хаарша аьтто бийр дешархойн лакхарчу классашкахь литература йовзарехь а. «Дистхилар», «Йоза» дакъоша аьтто бийр бу барта а, йозанан а къамел кхиорехь. Боккха тидам т1е бахийтина вистхила хаарна а, къамелан оьздангаллина а, меттан исбаьхьаллин г1ирсаш караберзорна а.

**«Къамелан кепашца долу г1уллакхаш»** ц1е йолу дакъа къамелан кепаш йовзийтина ца 1аш, х1ума довзаран а, синъоьздангаллин, интеллектуальни, кхоллараллин г1уллакхаш чулоцуш а ду шена. И г1уллакхаш кхочушдо дешаран, 1илманан г1араевллачу, исбаьхьаллин тексташ т1ехь болх бечу хенахь. Ешарца, йоьшург т1еэцарца, исбаьхьаллин тексташ т1ехь болх барца цхьаьна кхочушхуьлу дешархочун синъоьздангалла, кхолларалла кхиарца доьзна долу г1уллакхаш а. Исбаьхьаллин тексташ ешар бахьанехь карадирзина хаарш дерзадо дешархоша шаьш кхочушдечу кхоллараллин г1уллакхашка: къастош а, яххьашца а ешар, тардина дийна суьрташ кхоллар, инсценировкаш яр, барта а йозанца юхасхьайийцар шаьш ешна исбаьхьаллин произведенеш, тайп-тайпанчу теманашна барта а, йозанца а аларш кхоллар и д1. кх. а.

**«Берийн ешаран гуо»** декъехь кхочушхуьлу исбаьхьаллин тексташ харжаран принципаш. Царна юкъахь уггаре а мехала ерш ю: еша дог дар, йоьшучух кхеташ хилар, тематика, проблематика. Тексташ шайца к1орггера кхетош-кхиоран маь1на а долуш, тайп-тайпанчу жанрашкахь хила еза. Кхечу къаьмнийн произведенеш йовзийта а мегар ду, нагахь шайца цхьа пайден дерг дохьуш уьш елахь. Кху декъа юкъа дахана оьрсийн туьйранаш, г1арабевллачу оьрсийн яздархойн Л. Толстойн, Г. Скребицкийн, В. Бианкин, А. Гайдаран произведенеш.

**«Литературоведчески пропедевтика»** декъехь билгалбина исбаьхьаллин тексташ йоьшучу хенахь дешархой шайх хьакхалур болу а, бийцаре беш, шайна т1ехь болх бен болу а литературоведчески кхетамаш. Тексташ т1ехь болх бечу хенахь дешархойн карахь мехала г1ирс хилла д1ах1уьттур бу и литературни кхетамаш.

**«Библиографически культура»** декъо аьтто бо еша билгалйинчу литератури юкъара оьшу книга харжа хууш хилар кхиорехь, оглавлени, аннотаци карорехь, суьрташ дехкина художник, автор билгалварехь, иллюстрацеш текстан хиламашца буозарехь, ткъа иштта 1амаво тайп-тайпанчу справочни материалашца болх бан.

**Нохчийн халкъан барт кхолларалла**

* **Нохчийн халкъан барта кхолларалла.**

Литературо а, фольклоро а дахар исбаьхьаллица гайтар. Туьйранашший, иллешший, кицанашший, х1етал - металшший, наьртех долу дийцаршший халкъан барта кхоллараллин исбаьхьа хазна хилар. Халкъан барта кхоллараллин жанраш. Фольклор ширачу заманахь халкъан дешан говзанчаша кхоллар. Барта произведенешкахь халкъан ойланашший, адалшший, сатийсамашший гайтар.

* **Туьйранаш.** «Тамашийна олхазар».

Туьйранан чулацам а, коьрта турпалхой а. Доккха ши стаггий, элий. Воккха эла а, цуьнан лехамаш а. Адаман 1аламца уьйр халлкъо боккхачу безамца йийцар. Турпалхой къинхетаме а, догдика а, хьанал а хиларан маь1на. Элашкий, цуьнан оьзданашкий халкъан болу боккха цабезам гайтар. Элан къизалла а, цуьан харцо а эшар. Бакъдерг а, догц1ена хилар а толар. Туьйранехь хила тарлург а, цатарлург а. Туьйранан мотт атта а, исбаьххьа а хилар. Туьйранан х1оттам а, жанр а.

*«Кхо ваша»* - адаман 1ер – дахарх лаьцна халкъан туьйра. Да а, цуьнан кхо к1ант а. Туьйранахь ден весет кхочушдара т1ехь вежарийн дика а, ледара а амалш гайтаран башхалла. Сонталла а, куралла а емалъяр, майралла а, хьуьнаре хилар къобалдар. Жимачу вешин хьуьнарш а, цо 1алама ницкъашна т1ехь толам баккхар а гайтар. Жимачу вешин кхетам а, хьекъал а майралла а. Туьйранахь тамашениг, 1аламца болчу къинйсамехь турпалхо шен 1алашоне кхачар а, цо бала эшор а гайтар. Туьйранан мотт а, исбаьхьаллин билгалонаш а.

«*Барзо 1ахарца мохк къовсар»* - дийнатех, акхаройх лаьцна долу халкъан туьйра. Туьйранан чулацам а, коьрта турпалхой а, церан г1иллакх - амалш: къиза, сутара, сонта борз, х1илла долу цхьогал, г1ийла миска 1ахар а, тешаме, майра ж1аьла а. Туьйранахь бакъдерг харцонал тола деза хилар. Барзо 1ахарца мохк къовсар а, хьекъалой, хьанал хиларой харцдерг эшор. Акхаройн, дийнатийн дахар адаман дахар тардина гайтина маь1на. Туьйранан чаккхе а, меттан башхаллаш а. Хаттаран а, жоп даларан а кеп.

*«Кхо ваша а, сармик а»* - адамийн 1ер – дахарх лаьцна туьйра. Туьйранахь ден весет кхочушдан дезаш хилар ч1аг1дар, и т1е ца лоцуш верг емалвар. Жимачу вешин кхетам а, хьекъал а, саьрмикан сонталла а. Хьекъал ницкъал а толла гайтар. Туьйранехь инзаре тамашениг. Туьйранан васташ а, меттан башхаллаш а.

*«Доьшуш хилла к1ант»* - адаман 1ер – дахарх лаьцна халкъан туьйра.Туьйранан чулацам а, коьрта турпалхой а, церан г1иллакх – амалш а. К1антана гина г1ан а, цуьнан маь1на а. Нуьцкъалчу паччхьахьан къизалла гайтаран башхалла. Туьйрана турпалхо хьекъалца. Доьналлица шена хьалха х1уьттучу халонех чекхвалар гайтар. Догдикалла къобалдар, харцо, къизалла емалъяр. Туьйранан д1ахоттаман башхалла а, юхааларш а, церан ма1ьна а.

* **Кицанаш**

*Кицанаш* ирачу кхетамца х1иттийна, доца аларш хилар. Кицанашкахь халкъан хьекъал а, бакъдерг а гайтар.Кицанаш тайп – тайпана хилар: Даймахках а, къинхьегамах а, адамийн амалх а, доттаг1аллех а лаьцна.

Тайп – тайпанчу кицанашкахь холкъо къизаллех, харцонах, тешамах, хьарам – хьанал долчу лаьцна дийцар, хьанал къахьега ца лууш болчаьрга болу шайн цабезам гайтар.

* **Х1етам – металш**

*Х1етам – металш* – х1оттош долу говза сурт. Халкъ к1орггера тидам болуш хилар гайтар.

Х1етам – металш х1уманийн билгалонаш юстарца а, тера хиларца а кхоллар (цхьаьна йог1у х1уманаш, хиламаш).

* **Халкъан барта поэзи**

*«Эвтархойн Ахьмадан илли».* Иллехь доттаг1аллин тема. Эвтархойн Ахьмад халкъана дукхавезаш волу турпалхо. Цуьнан къонахалла, оьздангалла.Эвтархойн Ахьмадан, а, г1алг1азкхи а. Цу шиннан юкъаметтигаш.Г1алг1аскхи кхетам болуш, машар лохуш хилар.ЭвтархойнАхьмадан, г1алг1аскхичун доттаг1аллин маь1на.Илли т1ехь къаьмнашна юкъехь доттаг1ллин уьйраш ч1аг1ъере кхайкхар.

*«Таймин Биболатан илли».* Илли т1ехь тешаме доттаг1алла, доьналла, майралла, вовшашца лераме хилар гайтар.Таймин Биболат, а, Мадин Жаьммарза, а.Иллин кхетош – кхиоран маь1на.Меттан башхаллаш.

*«Бабин Иэсин, ворх1 вешин йишин илли».* Иллин чулацам а, маь1на а. Элийн ямартло, харца, церан къизалла.Элаша юьртан бахархошна ницкъаш баран а, турпалхо халкъехьа г1одоккхуш хилар амаь1на гайтар.Бабин йэсин, Ворх1 вешин йишин, цуьнан кегийчу вежарийн оьзда васташ.Нийсо – бакъо а, адамалла ахарцонал, тешнабехкал, къизалла толар.Халкъан поэзин исбаьхьалла, меттан юх – юха аларш, дустарш.

«Обарг Варин илли». Варас обарг ваьлла лелаш хьегна халонаш а, лайна баланаш а гайтар.Бошийн 1умин ямартло а, Чахкархойн инарлин оьздангалла а.Оздангалла ямартлонал толар.Обарг Варин васт.Цуьнан майралла а, доьналла а.

*«Дадин юрт яккхаран илли.»* Халкъан илли т1ехь вуьйцучу яхь йолчу к1ентан Бах1адуран Муьстарган васт, цуьнан майралла а, доьналла а, турпалалла а.

Нохчийн оьздачу йоь1ан Альбикин яхь, хьекъал а гайтаран башхалла. Муьстарган ненан васт.Ша веха мохк беза а, сийлахь а ларар, иза мостаг1ех ларбан безаш хилар гайтар. Иллин маь1на а, исбаьхьаллин башхаллаш а.

*«Зеламха г1изларех латаран илли»*

Илли т1ехь Зеламхан майраллехь а, доьналлех а лаьцна дийцар. Тешнабехках баьлла бохам гайтар.Зеламханан оьзда васт.Илли исторически бакъдолчунна т1ехь кхоьллина халар.

«*Нохчийн шира илли.»* Турпалхочунна дуьне а, дахар а дукхадезар. Цо лоьху парг1ато йийцар. Тайп – тайпанчу хьелашкахь адаман амал хийцалуш хилар гайтар.Турпалхочо ваший, доттаг1ий веза ларар.Цуьнан 1алам а, парг1ато а езар. Халкъан мотт.

«Сай» (халкъан илли)

Иллин чулацам.Халкъо кхоьллина 1аламан исбаьхьаллин сурт. Сен васт. Сен дахар адаман дахарца дустар а, адамашна 1алам а, дахар дезаран к1орггера маь1на гайтар а.1аламан хазаллин, аьхналлин исбаьхьаллица васт х1оттор.Халкъан мотт.

* **Дийцарш**

*«Наьрт –эрстхойн паччахь Наураз»* «Наьрт –эрстхойх долу дийцарш.

Науразий, цуьнан накъастий Г1аьлий, Перий, Наьрт – эрстхойшца нохчийн хилла къийсам а, царна т1ехь толам баккхар а. Халкъан дийцаран патриотически маь1на.

*«Ницкъ болу Солса»* Барта кхоллараллехь цхьа б1аьрг болчу наьртех лаьцна дийцарш. Солсин майралла а, кхетам а.Цо гайтина хьуьнар. Цхьа б1аьрг болчу наьртан къизалла а, сонталла а.

*«Гермчигара Наьрташ»*. Наьрташ баьхна меттигаш. Ширчу заманахь наха наьрташца латтийна къийсам. Йоккха стаг кхетам болуш хилар.Наха наьрташна т1ехь толам баккхар.Халкъан дийцарийн мехаллла.

*«Наьрт-эрстхой кхерор».* Халкъан дийцар т1ехь гайтина зама. Наьрт – эрстхоша юьртхошна т1ехь латтийна 1азап. Мискачу стага наьрт- эрстхошна т1ехь баьккхина толам.Дийцаран маь1на а, меттан башхаллаш а.

* **Саидов Б. «Майра к1ант Сулима»**

Яздархочух лаьцна боцца хаамаш.

*«Майра к1ант Сулима»* - литературни стихотворни кепехь яздина туьйра. Къиза Содий, майра к1ант Сулимий. Церан васташ а, амалш а. Туьйранахь 1аламан а, дийнатийн а суьрташ гайтаран башхалла. Хьаналчу къинхьегаман маь1на гайтар а, хьоладайн писалла а, ямартло а йийцар. Адамийн деан дикаллий, оьздангаллий, къинхетаме хиларрий хастор. Туьйраан мотт. Халкъан барта кхоллараллие 1аткъам. Поэтичность а, васташ къеггина хилар а.

* **Гацаев С. «Чкъоьрдиг».**

Яздархочух лаьцна боцца хаамаш.

*«Чкъоьрдиг»* - литерарни, стихотворни кепехь яздина туьйра. Цуьнан чулацам а, коьрта турпалхой а. Чкъоьрдига ша – шена т1ехь баьккхина толам гайтар. Къиза Ешап – экха а, майра Чкъоьрдиг а. Цу шиннан къовсам гайтаран башхалла.

Х1илла сонталлал а толар.

Яздархочун туьйра халкъан барта кхоллараллин туьйранца цхьаьнадог1уш хилар.

* **Исмаилов А. «Бирдолаг».**

*«Бирдолаг»* - филосовски жанрехь долу туьйра.

Лоьман пачхьалкх, оцу пачхьалкхехь долу г1иллакхаш, акхарошна а, олхазаршна а, юкъахь йолу къизалла гайтар. Г1ийланиг, ка - м1ара а, ира церг а йоцург ницкъ болчо х1аллакъеш хилар, цаьргахь г1ело латтор. Туьйранахь долу дийнатийн, акхаройн васташ: акхаройн паччахь Лом, олхазарийн паччахь Аьрзу, х1иллане Цхьогал, аьрха Берзлой, ямарта Чаг1алкхаш, тешам боцу Бирдолагаш. Льоман олалла дожаран маь1не. Барт а, цхьаалла а акхараллел, сонтачу кураллел, ницкъал тоьлуш хилар ч1аг1дар. Деган диккалийн, оьздагаллийн, къинхетаме, тешаме, накъосталла дан кийча хиларрий хастор, стешхалла, ямартло емалъяр. Акхаройн дахар адамийн дахарца дустар а, цьунан к1орггера маь1на а.

* **Мусаев М «Ц1ен маьхьси»**

Яздархочух лаьцна боцца хаамаш.

Туьйранан чулацам а, коьрта турпалхой а, церан амалш а.

Берзан а, цхьогалан а вовшашца йолу хьаг1 – гамо гайтар. Берзан ямарт ойланашмекарчу цхьогало кхочуш ца хилийтарх лаьцна дийцар. Хьекъал, ямартлонал, тешнабехкал, сонталел тола дезаш хиларан ойла ч1аг1ъяр.

Туьйрана халкъан барта кхоллараллица йолу уьйр а, меттан говзалла а.

* **Гайсултанов 1умар**

Яздархочух лаьцна боцца хаамаш.

*«Нийса кхел».* Ялхочо, къеданах кеч а велла, хорцо эшош, миска стаг толош кхел яр. Дийцар т1ехь нийсо харцонал тола езаш хилар ч1аг1дар.Дийцаран маь1на. Халкъан барта кхоллараллица дийцаран йолу уьйр.

*«Барзо амалш ца хуьйцу».* Баснин чулацам а, коьрта турпалхой а.Адамашкахь нислуш долу сакхташ гучудахар.Басни маь1на а, меттан башхаллаш а.

* **Сатуев Хьусайн**

Яздархочух лаьцна боцца хаамаш.

*«Ломмий, цхьогаллий».* Цхьаболчу хьаькамийн, царна хьесталуш лелачийн сакхташ емалдеш дийцар. Персонажийн амалш гайтаран башхалла.Басни кхетош – кхиоран маь1на. Диалоган башхаллаш.

* **Сайдуллаев Хьасан**

Яздархочух лаьцна боцца хаамаш.

*«Ненан б1аьрхиш».*

Поэми т1ехь ширачу заманахь вайнехан хилла дахар, г1иллакхаш гайтар. Яздархочух лаьцна боцца хаамаш.

Коьртачу турпалхочун къонахалла, оьздангалла. Махкана т1е бохам беача къонахалла, майралла гайтар сийлахь хилар ч1аг1дар.К1ентан ненан доьналла.

Илланчин васт, цуьнан маь1на.

Поэмин халкъан барта кхоллараллица йолу уьйр.Меттан исбаьхьалла.

* **Бадуев С.**

Яздархочух лаьцна боцца хаамаш.

Бадуев Саьи1ид – нохчийн исбаьхьаллин литературан бухбиллархо.

Бадуев Саьи1д а, къоман театр а.

*«Зайнди»* Дийцарехь вайнехан хьалхалера 1ер – дахар гайтар. Зайндин г1ийла, меца бералла. Арухин а, Зендин а вовшашца йолчу юкъаметтигах лаьцна дийцар. Арухас Зайндина еш йолу г1ело яздархочо къобалъеш цахилар. Зайндин сатийсам кхочушхилар, иза шен 1алашоне кхачар.

Дийцаран турпалхойн васташ. Авторан жимачу турпалхочуьнга болу безаммий, къинхетаммий.

Дийцаран меттан башхаллаш

*«1адат».* Дийцаран коьрта турпалхой а, васташ а. Паччахьан заманахь хилла социальни хьелаш гайтар. Маьттаза эпсарш а, царех даьлла зулам а.1адат а, автора цуьнан маь1на дар а. Адамийн амалш яздархочо говзаллица гайтар. Автора турпалхойх дог лазар.

«Олдам» Дийцаран чулацам а, коьрта турпалхой а. Заманца ца дог1у шира 1адаташ т1ех сов ларар цу дийцар т1ехь емалдар. Хиллачу бохамо а, т1ебазбеллачу сингаттамо а Олдум к1елвитар, г1орасиз вар. Воккхачу стеган Исраилан дийцар яздрхочо шен произведени юкъадаларан маь1на. Авторан турпалхойн дог лозуш хилар.

*«Ц1еран арц»* повестан чулацам а, исбаьхьаллин башхаллаш а. Пурстоьпан Кульдевичан, цунна т1аьхьа бозучу Мирзин, Эльбертан амалш. Къоман ламасташ повесть т1ехь гайтар. Хонмурд а, цуьнан доьзал а. Бано а, Залуба а Нохчийн зударийн оьздангалла, цара шайн сий, къоман г1иллакхаш лардар.

*«Бешто»* повестан тема а, д1ах1оттом а. Бештон, Бусанин кхоллам. Повестан персанажийн амалш, уьш гайтаран исбаьхьаллин башхаллаш.

*«Лам»* адамийн 1аламца йолчу юкъаметтигех стихотворени.Бадуев С. кхоллараллин мехалла.

* **Саракаев Хь.**

Яздархочух лаьцна боцца хаамаш.

«*Баьпкан чкъуьйриг*»

Лаьтте, къинхьегаме безам кхиор. Ялта кхиоран халонех лаьцна дийцар а, къинхьегаман мах хадор а. Дешархой къинхьегам безаш кхиорехь дийцаран маь1на.

*«Ирсе б1аьрхиш»* Дийцаран чулацам а коьрта турпалхой а.Осала ца волуш, шена т1е х1оьттинчу халачу киртигах Ахъяд доьналлица чекхвалар.Дийцар т1ехь Ахъяда йинчу ойланийн маь1на а, д1алоцу меттиг а.Жима берд олуш дуьйна вайна хилла к1ант карийначу ненан йоккхаер гайтар.Ненан шен доьзалхоче болу безам мерза а, боккха а, аьхна а хилар ч1аг1дар.дийцарехь 1аламан суьрташ гайтаран башхалла.Дийцарна иштта ц1е тилларан маь1на.

* **Ахматова Р.**

Поэтессин дахарх лаьцна боцца хаамаш.

*«Лийрбоцурш».*

Халкъ маьрша, парг1ат, ирсе дахийтархьама, шайн синош, ца кхоош эгначийн сий дан дезаш хилар гайтар. Оцу к1енташа шаьш юьхьар лаьцначу некъа т1ехь, царах масал оьцуш, уьш цкъа а биц ца беш, вай даха дезаш хилар ч1аг1дар.

Поэтессин айамхе дог – ойла а, йоккхаер а. Стихотворенин патриотически маь1на.

*«Ма хала ду цунах кхета»* Авторан шен махке, цуьнан исбаьхьчу 1аламе болу бакъ безам.Поэтессин айаме дог – ойла а, аьхна синхаамаш а стихотворенехь гайтаран башхалла.

* **Хатуев 1- Хь «Аьрзунан илли».**

Дуьнен т1ехь даха кхоьллинчу адаман мах беза хилар а, и дахар лардан дезаш хиларан ойла кхиор. Вайх х1ора а массаьрца дог-мерза, йина хиларе сатуьйсуш поэта бен кхайкхамаш. Дайн ц1ена г1иллакх, яхь, кхерчара ц1е санна, даима 1алашдан дезаш хилар ч1аг1дар.

Стихотворенин говза мотт а, мукъаме хилар а.

* **Мамакаев М.**

Яздархочух лаьцна боцца хаамаш.

«Баппа» Дийцарехь хьалхалерчу заманахь адамийн 1ер – дахарх лаьцна дийцар. Дийцаран чулацам а, коьрта турпалхой а. Хьоло вузийна стаг нийсонах хедаш а, г1иллакхах херлуш а, хьекъалах оьшуш а хилар гайтар. Нийсонал харцо тола йиш цахилар, халкъ шен олаллин к1ел сацо цхьаьннан а ницкъ кхоочург цахилар ч1аг1дар.

Дийцарна иштта ц1е тилларан маь1на а, меттан исбаьхьаллин башхаллаш а.

Стихотворенехь Даймахках лаьцна ойланаш а, лехамаш а. Дика г1иллакхаш лардар,

да- нана дезар,барт хилар яздахочо коьртачех лалар.Халонаш т1екхаьчча,оьздангаллех,сто

* **Сатуев Хь. «Лаьмнийн къоналла»**

Яздархочух лаьцна боцца хаамаш.

Автора х1оттош долу б1аьстенан лаьмнийн сурт. 1аман хазалло адамийн дог - ойла айар а, дагчохь хаза сатийсамаш кхоллар а. Поэта 1аламе, лаьмнашка болу к1орггера шен безам гайтар. Меттан исбаьхьаллин г1ирсаш. 1алам долу хаарш, цуьнан хазаллах а, и лардан дезаш хилар а лаьцна болу кхетам кхиор.

* **Сулаев М. «Ламанан хи»**

Яздархочун дахарх лаьцна боцца хаамаш.

Ламанан охьадог1у хи автора исбаьхьаллица гайтар. Поэта шен ирс Даймахках д1аийна ларар а, Даймохк х1ордах тарбеш гайтар а.

Меттан поэтически хазалла, васташ, дустарш. Яздархочун сирла, синхааме ойланаш а, Даймехке болу безам а.

Литературан теори. Строфах юьхьанцара кхетам балар.

* **Махмаев Ж. «Буьйсанна г1улчаш»**

Яздорхочух лаьцна боцца хаамаш.

Произведени т1ехь берийн дахарх а, экскурсе даханчохь царе лелийначух а лаьцна дийцар. Дийцаран коьрта турпалхой а, авторна церан амалш а, цуьнан накъостий бакъболу доттаг1ий хилар гайтар. Стаг г1иллакх долуш, даг чохь хьаг1-гамо йоцуш, тешаме накъост хила везаш хилар а, оьшучу хенахь г1ортор хилла д1ах1отта кийча хила везар а ч1аг1дар. Дийцар т1ехь 1аламан г1иллакхаш, амалш, хьелаш а довза дезаш а, царах пайдаэца безаш хиларх а лаьцна кхиор.

Дийцаран меттан башхаллаш а, кхетош-кхиоран маь1на а.

* **Сулейманов А.**

Яздархочух лаьцна боцца хаамаш.

*«Борз ю уг1уш»*

Стихотворенехь гайтинчу 1аламан суьртан маь1на.

Онда наж а, марг1алан синтарш а гайтаран башхалла. Дахар лардан а, тодан дезаш хилар а ч1аг1дар.

Меттан говзалла а, эпитеташ а, дустарш а.

* **Кагерманов Д.**

*«Доттаг1алла»*

Дийцаран турпалхой ц1ена а, сирла а ойланаш йолуш а, диканиг дан а, воккханиг

лара а, цуьна г1уллакхе хьажа а кийча болуш хилар гайтар.Кхеран накъостера яьлла

ледарло а, доттаг1аша иза шайх д1ахерваран маь1на а. Воккхачуьнан сий-ларам бан

безаш хилар т1еч1аг1дар. Дийцаран кхетошкхиоран маь1на.

* **Арсанекаев Ш.**

*«Баьпкан юьхк»*

Поэтан дахарх лаьцна боцца хаамаш.

Стихотворенин чулацам а, маь1на а. Баьпкан сий а, пусар а даран ойла кхиор.

* **Рашидов Ш. «Т1амна дуьхьала довла»**

Поэтан дахарх лаьцна боцца хаамаш.

Стихотворенехь т1еман тема. Т1амна дуьхьала поэта бен кхайкхамаш.

Стихотворенин меттан башхлла а, кхайкхаман кеп а.

**Адамов 1. «Къонахалла»**

Яздархочун дахарх лаьцна боцца хаамаш.

Дийцаран чулацам а, коьрта турпалхой а. Аьстамар а, Тимар а, церан вовшашца йолу юкъаметтиг гайтар. Тимара йинчу ойланех лаьцна дийцар, к1анта шегара яьлла ледарло д1айоккхуш гайтина хьуьнар. Нахана пайдехьа а волуш, къонаха хилла ваха везаш хиларан ойла кхиор. Дийцаран маь1на а. меттан башхалла а.

**Амаев В-Хь. «Малх чубаре хьоьжура иза»**

Дийцар т1ехь Сталинан къизаллин политика бахьана долуш нохчийн халкъо макхах доккхуш лайна бала а, т1екхуьучу х1аллкдина бералла гайтарю К1ентан а, ненан а васташ кхолларехь авторан психологически говзалла.

**Эдилов Х-М. «Ненан безам»**

Яздархочун дахарх лаьцна боцца хаамаш.

Хьозанан а, цуьнан жимачу доьзалан а поэта йокхачу исбаьхьаллица х1оттийна говза сурт. 1аламан дахарна т1е къизаллин куьйгаш кхийдор къобал ца дар. Поэтан 1аламе болу безам а, къиза х1аллакбинчу хьозанан доьзалх цуьнан дог лозуш хилар а. Стихотворенин кхетош-кхиоран маь1на а, меттан башхаллаш а.

**Мамакаев 1. «Садаьржаш»**

Яздархочун дахарх лаьцна боцца хаамаш.

Стихотворенехь аьхкенан 1уьйренан поэта х1оттийна сурт. Аьхкенан 1уьйренан аьхналла а, хазалла а гайтар. Поэтан айаме дог- ойла а, 1аламе балу безам а. Стихотворенин меттан исбаьхьалла.

**Гадаев М - С «Доттаг1ашка»**

Яздархочун дахарх лаьцна боцца хаамаш.

Т1амо яхьаш йолу къизалла а, цо ден зуламаш а гайтаран башхалла. Т1амна дуьхьал г1овтта кийча хилла дезаш хиларан ойла кхиор. Маршонехьа, сийлахь Даймохк ларбарехьа яхь йолчу к1енташка поэто бен кхайкхамаш. Стихотворении патреотически маь1на а, Даймахке болу безам а.

**Хасаев Хь. «Ц1окъ»**

Акхаройн 1ер-дахар а, церан аматаш а, амалш а йовзийтарехь яздархочун говзалла. Къеначу таллархочун Ацин Халадан 1аламе болу безам а, цуьнан хьуьнарчу акхарошца йолу юкъаметтиг гайтаран башхалла. Дийцаран мотт а, кхетош-кхиоран маь1на а.

**Бексултанов М. «Цакхетта хестор»**

Яздархочун дахарх лаьцна боцца хаамаш.

1аламе лардан а, 1алашдан а дезаш хиларан тема. К1ентан а, деден а 1аламе болу безам. Автора боккхачу безамца, исбаьхьаллин сууртх1отторца 1уьйренан тийналлехь деже ла гайтар. Гонахара 1алам аьхна а, исбаьхьа а, беркате а хилар гойтуш, цуьнан къинхетаме хилар ойла кхиор. Дийцарна иштта ц1е тилларан маь1на. Дийцаран мотт а, исбаьхьаллин суртх1отторан г1ирсаш а.